**SELETUSKIRI**

**Jõelähtme Vallavolikogu määruse eelnõu „Jõelähtme valla haridustöötajate töötasustamise alused“ juurde**

1. **Sissejuhatus ja eelnõu eesmärk**

Käesoleva eelnõu ja seletuskirja koostas haridus-, kultuuri ja sotsiaalosakonna juhataja Carmen Viherpuu (telefon 605 4867, e-mail carmen.viherpuu@joelahtme.ee).

**Määruse eelnõu eesmärgiks on kehtestada Jõelähtme valla (edaspidi vald) üldhariduskoolide (Loo Keskkool, Kostivere Kool ning Neeme Kool), koolieelsete lasteasutuste (Loo Lasteaed Pääsupesa, Kostivere Lasteaed, Lasteaed Neeme Mudila), huvikooli (Jõelähtme Muusika- ja Kunstikool) direktori, õppealajuhataja, tugispetsialistide ning teiste haridustöötajate (edaspidi õpetajad) töötasustamise alused ja töötasu alammäärad kuus.**

“Kohaliku omavalitsuse korralduse seaduse” paragrahv 6 lõige 2 sätestab, et omavalitsusüksuse ülesanne on korraldada antud vallas või linnas koolieelsete lasteasutuste, põhikoolide, gümnaasiumide ja huvikoolide ülalpidamist, juhul kui need on omavalitsusüksuse omanduses. Nimetatud asutuste osas võidakse seadusega ette näha teatud kulude katmist kas riigieelarvest või muudest allikatest.

„Eesti Vabariigi haridusseaduse“ paragrahv 7 lõige 2 punkt 3 sätestab, et kohalikud omavalitsused tagavad oma halduspiirkonna munitsipaalharidusasutuste majandusliku teenindamise ja finantseerimise;

Vabariigi Valitsuse 15.12.2022 määrusega nr 130 kehtestati põhikooli ja gümnaasiumi õpetaja töötasu alammäärad täistööajaga töötamise korral alates 1. jaanuarist 2023.

1. **Määruse sisu**

Määruse § 1 on üldsätted, mis annab täpse ülevaate, millistele asutustele antud määrus laieneb ja millised on ametikohad, millele töötasu alammäärad antud määrusega kehtestatakse. Antud paragrahv täpsustab, mida töötasustamisel arvestatakse – vastavust kvalifikatsioonile.

Määruse § 2 kehtestatakse haridusasutuste direktorite ja õppealajuhatajatele töötasu alammäärad. Üldhariduskooli direktorite töötasu alammäärad on välja toodud asutuste kaupa. Õppealajuhataja töötasu alammääraks on 80% vastava asutuse direktori töötasu alammäärast.

Määruse § 3 annab õiguse vallavanemale haridusasutuse direktorile täiendavate tasude, preemiate ja toetuste maksmise. Kooli direktorile on antud kokkuleppel vallavanemaga õigus teha vahetut õpetajatööd ja reguleeritud tundide maht, mida kooli direktor tohib oma põhitöö ajast teha.

Määruse § 4 sätestab õpetajate töötasu alammäärad.

Lõike 1 alusel on üldhariduskoolide põhikooli ja gümnaasiumi õpetajate töötasu alammäär kuus vastavalt Vabariigi Valitsuse poolt kehtestatud töötasu alammäärale, milleks on 2023. aastal 1749€ täistööajaga töötamise korral. Töötasu alammäära tõus on 1412lt eurolt 1749 euroni alates 1. jaanuarist 2023 (23,87% tõus).

Lõikes 2 kehtestatud klassijuhataja ülesandeid täitva õpetaja täiendav tasu jääb samale tasemele 2022. aastaga - (1.-9. klass) 200 eurot; gümnaasiumis (10.-12.klass) 180 eurot.

Lõikes 3 kehtestatakse valla koolieelsetes lasteasutustes töötava keeleseaduse ja selle alusel kehtestatud nõuetele vastava õpetajate töötasu alammäär, milleks on 1575 eurot kuus. Üldhariduskooli õpetaja töötasust 90%, tõus 2022. aastaga võrreldes 23,9% (1271lt eurolt 1575 euroni).

Alates 2019. aastast on riiklik nägemus, et magistrikraadiga või sellega võrdsustatud tasemega õpetaja töötasu alammäär on 100% üldhariduskooli õpetaja töötasust, mis on 1749€. Lõikes 4 kehtestatakse magistrikraadiga või sellega võrdsustatud tasemega koolieelse lasteasutuse õpetaja töötasu alammäär kuus.

Lõikes 5 kehtestatakse huvikooli õpetaja töötasu alammäär, 1500 eurot kuus. Töötasu alammäära tõus on 1312lt eurolt 1500 euroni (14,33%).

Lõikega 6 on antud haridusjuhile õigus eelarves töötasudeks ettenähtud vahendite piires ning lähtudes haridusasutuse töötasujuhendist määrata pedagoogidele kehtestatud töötasu alammäärast kõrgem töötasumäär kuus.

Määruse § 5 sätestab, et haridusasutustes töötavate huvijuhtide töötasu alammäär on võrdsustatud põhikooli ja gümnaasiumi õpetajate töötasu alammääraga.

Tugispetsialistide puudus tööturul kasvab aasta aastalt, samuti on tuge vajavate laste arv asutustes viimastel aastatel koguaeg tõusnud. Antud asjaolu tingis vajaduse kehtestada 2018. a jaanuarist tugispetsialistidele kõrgem töötasu alamäär. 2023. aastaks kehtestatakse tugispetsialistide alammääraks 1900€.

Määruse § 6 kehtestab koolieelsete lasteasutuste õpetaja abide töötasu alammäära. Töötasu alammäära tõus koolieelsete lasteasutuste õpetaja abidel on 20,69%% (tõus 870€lt 1050€ni).

Määruse § 7 reguleerib haridusasutuses kehtiva töötasujuhendi muutmist ja kinnitamist.

Määruse § 8 reguleerib haridusasutuse töötajatele täiendavate tasude ja preemiate maksmise.

Määruse § 9 rakendussätetes tunnistatakse kehtetuks Jõelähtme Vallavolikogu 17.02.2022 määrus nr 11 „Jõelähtme valla haridustöötajate töötasustamise alused“ ja Jõelähtme Vallavolikogu 12.01.2023 määrus nr 27 „Jõelähtme valla koolieelse lasteasutuse õpetaja töötasu alammäära kehtestamine“.

Käesolevas määruses sätestatud töötasu alammäärasid rakendatakse kahes erinevas osas:

* Riiklikult kehtestatud töötasude alammäärad (põhikooli ja gümnaasiumi õpetaja töötasu alammäär, lasteaias töötava õpetaja töötasu alammäärad) määruse § 4 lg 1,3 ja 4 hakkavad kehtima tagasiulatuvalt 01.01.2023;
* Haridusasutuste juhtide, tugispetsialistide, huvikooli õpetajate, huvijuhtide, lasteaia õpetajate abide töötasude alammäärad, § 2, § 4 lg 5, § 5 ja § 6, hakkavad kehtima 01.02.2023.

Carmen Viherpuu

haridus-, kultuuri- ja sotsiaalosakonna juhataja